
 Vienošanās Nr. 2 
pie 2024. gada 1. novembra pakalpojuma līguma Nr. 14-1-12/139/24 
“Par programmatūras integratora pakalpojumiem Iekšlietu ministrijas 
Informācijas centra vajadzībām”

(Pasūtītāja līguma reģistrācijas Nr.14-1-12/135/25; 
Izpildītāja līguma reģistrācijas Nr. ES-2025-2-2-36) 

	Rīgā
		Dokumenta datums ir tā elektroniskās parakstīšanas datums



Iekšlietu ministrijas Informācijas centrs, reģistrācijas Nr. 90000289913 (turpmāk – Pasūtītājs), kura vārdā saskaņā ar Ministru kabineta 2016. gada 20. septembra noteikumiem Nr. 616 “Iekšlietu ministrijas Informācijas centra nolikums”, rīkojas priekšnieks Āris Dzērvāns, no vienas puses, un
SIA “E-Synergy”, reģistrācijas Nr. 40103347036 (turpmāk – Izpildītājs), kuras vārdā uz statūtu pamata rīkojas valdes loceklis Emīls Intenbergs, no otrās puses, turpmāk kopā saukti Līdzēji, bet katrs atsevišķi – Līdzējs, 

pamatojoties uz starp Līdzējiem 2024. gada 1. novembrī noslēgto pakalpojuma līguma Nr. 14-1-12/139/24 “Par programmatūras integratora pakalpojumiem Iekšlietu ministrijas Informācijas centra vajadzībām” (turpmāk – Līgums) 5.1. punktu un saskaņā ar 27.02.2025. saņemto vēstuli Nr. 14-18-1/3969/25 “Par potenciālā darba uzdevuma par piegāžu procesa apraksta izstrādi novērtējumu” noslēdz šāda satura vienošanos pie Līguma (turpmāk – Vienošanās) par šādu Pakalpojuma ietvaros veicamo darba uzdevumu izpildi: 

1. PAKALPOJUMA PRIEKŠMETS, IZPILDES TERMIŅŠ UN APJOMS
1.1. Ar šo Vienošanos Pasūtītājs uzdod, bet Izpildītājs par atlīdzību apņemas šajā Vienošanās noteiktajā termiņā veikt programmatūras piegādes procesa apraksta izstrādi (turpmāk – Pakalpojums) atbilstoši Vienošanās pielikumā (Tehniskā specifikācija) noteiktajām prasībām un apjomam.
1.2. Izpildītājs Pakalpojumu sniedz šādos termiņos:
1.2.1. Tehniskās specifikācijas 1., 2. un 3. punktā noteiktos darba uzdevumus izpilda 14 (četrpadsmit) nedēļu laikā no Vienošanās abpusējas parakstīšanas dienas; 
1.2.2. Tehniskās specifikācijas 4. un 5.punktā noteiktos darba uzdevumus izpilda 24 (divdesmit četru) nedēļu laikā no Vienošanās abpusējas parakstīšanas dienas.
1.3. Kopējais Pakalpojuma ietvaros veicamo darba uzdevumu apjoms ir 2 700 stundas (divi tūkstoši septiņi simti stundas), nosakot vienas stundas tarifa likmi 28,50 EUR (divdesmit astoņi eiro un 50 centi),bez pievienotās vērtības nodokļa (turpmāk – PVN).
1.4. Kopējā summa par Pakalpojumu nepārsniedz 76 950,00 EUR (septiņdesmit seši tūkstoši deviņi simti piecdesmit eiro un 00 centi) bez PVN (turpmāk – Līgumcena). Pievienotās vērtības nodoklis tiek maksāts atbilstoši Līgumcenai Latvijas Republikas normatīvajos aktos noteiktās procentu likmes apmērā.

2. PAKALPOJUMA IZPILDES UN NODOŠANAS – PIEŅEMŠANA KĀRTĪBA
2.1. Izpildītājs Pakalpojumu nodod 2 (divos) nodevumos:
2.1.1. Nodevums Nr.1. par Tehniskās specifikācijas 1., 2. un 3.punktā noteikto darbu izpildi atbilstoši Vienošanās 1.2.1. punktā noteiktajam;
2.1.2. Nodevums Nr.2. par Tehniskās specifikācijas 4. un 5.punktā noteikto darbu izpildi atbilstoši Vienošanās 1.2.2. punktā noteiktajam.
2.2. Nodevumu pieņemšana – nodošana:
2.2.1. Izpildītājs paziņo par nodevuma iesniegšanu, nosūtot ziņojumu uz Pasūtītāja e-pastu: pasts@ic.iem.gov.lv un Vienošanās 6.2.1. punktā norādīto Pasūtītāja kontaktpersonas e-pastu. Pasūtītājs 20 (divdesmit) darba dienu laikā izvērtē iesniegto Nodevumu un sniedz apstiprinājumu, nosūtot ziņu uz Izpildītāja e-pastu vai noraida to, izsniedzot Izpildītājam defekta aktu ar konstatēto defektu sarakstu; 
2.2.2. Līdzēji vienojas par defektu novēršanas termiņu, kas nevar pārsniegt 5 (piecas) darba dienas. Pēc trūkumu novēršanas Izpildītājs atkārtoti iesniedz Pasūtītājam Pakalpojuma rezultātus un nodevumu izskatīšana tiek atkārtota;
2.2.3. Pasūtītājs Vienošanās 1.2.1. un 1.2.2. punktā norādītos darbus pieņem, kad ir pārliecinājies par to kvalitāti un parakstījis Pakalpojuma nodošanas – pieņemšanas aktu (turpmāk – Akts);
2.2.4. Līdzēji ir tiesīgi vienoties par Nodevuma izvērtēšanas termiņa pagarinājumu, ja tāda nepieciešamība radusies objektīvu iemeslu ietekmē;
2.2.5. Pasūtītāja apstiprinājums par Nodevuma akceptēšanu ir pamats Akts parakstīšanai un rēķina izrakstīšanai.

3. SAMAKSAS KĀRTĪBA 
3.1. Vienošanās kopējā summa par atbilstošā kvalitātē un apjomā sniegtu Pakalpojumu nepārsniedz 76 950,00 EUR (septiņdesmit seši tūkstoši deviņi simti piecdesmit eiro un 00 centi) bez PVN (turpmāk – Līgumcena). Pievienotās vērtības nodoklis tiek maksāts atbilstoši Līgumcenai Latvijas Republikas normatīvajos aktos noteiktās procentu likmes apmērā.
3.2. Pasūtītājs maksā Izpildītājam līgumcenu, veicot pārskaitījumu bezskaidras naudas norēķinu veidā eiro valūtā uz Līgumā norādīto Izpildītāja norēķinu kontu bankā, šādā kārtībā:
3.2.1. nepārsniedz 45 600,00 EUR (četrdesmit pieci tūkstoši seši simti eiro un 00 centi) bez PVN, par Tehniskās specifikācijas (Vienošanās pielikums) 1., 2.un 3. punktā noteikto darbu izpildi Pasūtītājs pārskaita 30 (trīsdesmit) dienu laikā, pamatojoties uz Pušu abpusēji parakstītu Aktu, un pēc Izpildītāja izrakstītā rēķina saņemšanas;
3.2.2. nepārsniedz 31 350,00 EUR (trīsdesmit viens tūkstotis trīs simti piecdesmit eiro un 00 centi) bez PVN, par Tehniskās specifikācijas (Vienošanās pielikums) 4.un 5. punktā noteikto darbu izpildi Pasūtītājs pārskaita 30 (trīsdesmit) dienu laikā, pamatojoties uz Pušu abpusēji parakstītu Aktu, un pēc Izpildītāja izrakstītā rēķina saņemšanas.
3.3. Izpildītājs sagatavo un iesniedz Pasūtītājam rēķinu atbilstoši Latvijas Republikas normatīvajiem aktiem, kas noformēts kā strukturēts elektronisks rēķins (e-rēķins), nosūtot uz e-adresi: EINVOICE@90000289913. Rēķins tiek uzskatīts par saņemtu nākamajā darba dienā pēc tā nosūtīšanas. Gadījumā, ja rodas šaubas par elektroniskā rēķina saņemšanu, Izpildītājam ir pienākums pierādīt elektroniskā rēķina izsūtīšanas faktu.
3.4. Gadījumā, ja rēķins nav sagatavots, ievērojot vizuālās identitātes vadlīnijas, Pasūtītājs atsaka rēķina apmaksu. Šādā gadījumā apmaksas termiņš tiek skaitīts no Vienošanās prasībām atbilstoša rēķina saņemšanas dienas.

4. KVALITĀTE UN GARANTIJA
4.1. Izpildītājs garantē, ka Izpildītāja sniegtais Pakalpojums atbildīs Vienošanās pielikumā noteiktajam, kā arī visu to Latvijas Republikas spēkā esošo normatīvo aktu prasībām, kas uz to attiecas.
4.2. Izpildītājs bez maksas novērš trūkumus un neprecizitātes gabaldarbos, ja šādas neprecizitātes vai trūkumi atklāti Līguma darbības laikā vai 6 (sešus) mēnešus pēc Līguma darbības termiņa beigām.
4.3. Garantijas saistības neattiecas uz gadījumiem, kad Izpildītāja iesniegtais nodevums tā iesniegšanas brīdī ir bijis atbilstošs, bet neatbilstības cēlonis radies vēlāk (piemēram, izmaiņas datu apmaiņas specifikācijās vai izmantotās programmatūras versijās). 
4.4. Trūkumus iesniegtajos nodevumos Izpildītājs novērš uz sava rēķina, iespējami īsā, bet ne vairāk kā 5 (piecu) darbdienu laikā. 
4.5. Ja Izpildītājs nenovērš pieteiktos trūkumus (kavē trūkumu novēršanas termiņus vai pārbaudes rezultātā konstatēts, ka trūkumi nav novērsti), Izpildītājs maksā Pasūtītājam Līgumā noteikto līgumsodu un sedz Pasūtītāja zaudējumus, kas izpaužas kā samaksa trešajai personai, kura ar Pasūtītāju noslēgusi līgumu par pakalpojumu sniegšanu. Šīs saistības saglabā spēku 6 (sešus) mēnešus, skaitot no Līguma termiņa beigām.

5. GARANTIJAS SAISTĪBU NODROŠINĀJUMS
5.1. Garantijas saistību izpildes nodrošinājums (turpmāk – Nodrošinājums) ir apdrošināšanas sabiedrības ekspromisoriskais galvojums vai bankas garantija, kas iesniedzams, izmantojot Līguma 3.pielikumā pievienoto formu un atbilst šādām prasībām:
5.1.1. Nodrošinājuma summa ir ne mazāka, kā 100 000,00 (viens simts tūkstoši euro); 
5.1.2. Nodrošinājuma termiņš ir Līguma darbības termiņš un 7 (septiņi) mēneši, skaitot no Līguma beigu datuma;
5.1.3. Nodrošinājumu izsniedz NATO vai Eiropas Ekonomiskās zonas dalībvalstī reģistrēta banka vai apdrošināšanas sabiedrība.
5.2. Pasūtītājs ir tiesīgs vērsties pie Nodrošinājuma izsniedzēja ar prasību pilnībā vai daļēji izmaksāt garantijas laika nodrošinājumu, ja Līgums izbeigts Izpildītāja vainas dēļ (Līguma 13.4.punkts) vai Izpildītājs nenodrošina garantijas saistību izpildi.
5.3. Pret Nodrošinājuma devēju Pasūtītājs var vērst prasības par trūkumu novēršanas izmaksām, kas samaksātas trešajām personām, ja Izpildītājs atteicies šādus trūkumus novērst un par līgumsodiem, ja tādi aprēķināti garantijas saistību izpildes kavējuma dēļ.  
5.4. Garantijas saistību nodrošinājums iesniedzams ar pirmā Nodevuma (Vienošanās pielikuma Tehniskās specifikācijas 1. punkts) darbu nodošanas - pieņemšanas akta iesniegšanu.
5.5. Pasūtītājs nepieņem Līguma 5.1. apakšpunktā minēto Nodrošinājumu, ja konstatējams vismaz viens no šādiem apstākļiem:
5.5.1. Nodrošinājuma dokumentā ir noteikts nodrošinātā prasījuma cesijas vai nodrošinājuma izlietošanas tiesību aizliegums;
5.5.2. Nodrošinājums var tikt izlietots, tikai ceļot prasību tiesā vai šķīrējtiesā;
5.5.3. Nodrošinājuma dokumenta noteikumi ierobežo, apgrūtina vai novilcina Pasūtītāja iespēju izlietot tajā paredzēto nodrošinājumu vai nodrošinājuma izlietošana ir saistīta ar nepamatoti īsu termiņu vai citiem Pasūtītāju ierobežojošiem noteikumiem;
5.5.4. Nodrošinājuma dokuments paredz nodrošinājuma devēja tiesības atkāpties no nodrošinājuma dokumenta bez Pasūtītāja piekrišanas (vienpusēji atcelt avansa nodrošinājuma dokumentu);
5.5.5. Nodrošinājuma dokuments neatbilst Līgumam;
5.5.6. Nodrošinājuma dokumentam vai tajā paredzētajam nodrošinājumam ir piemērojams ārvalsts likums;
5.5.7. Pasūtītājam ir cits pamatots iemesls atteikties pieņemt Nodrošinājumu.

6. VISPĀRĪGIE NOTEIKUMI
6.1. Vienošanās stājas spēkā ar pēdējā pievienotā droša elektroniskā paraksta un tā laika zīmoga datumu un ir spēkā līdz Līdzēju saistību pilnīgai izpildei.
6.2. Līdzēju atbildīgās personas, kas saskaņo ar Pakalpojuma izpildi saistītos organizatoriskos jautājumus: 
6.2.1. No Pasūtītāja puses:
6.2.1.1. [..];
6.2.1.2. [..].
6.2.2. No Izpildītāja puses:
6.2.2.1. [..];
6.2.2.2. [..]. 
6.3. Pušu atbildīgajām personām Vienošanās darbības laikā ir šādas tiesības:
6.3.1.1. parakstīt defektu aktus, saskaņot darba plānu un akceptēt nodevumus. Defekta akts no Pasūtītāja puses uzskatāms par parakstītu, ja to ir parakstījusi vismaz viena Vienošanās 6.2.1. punktā norādītā Pasūtītāja atbildīgā persona;
6.3.1.2. risināt organizatoriskos jautājumus, kas saistīti ar Vienošanās izpildi;
6.3.1.3. Vienošanās izpildes gaitā, kontaktējoties izmantot Vienošanās 6.2. punktā minētos rekvizītus (tālruņu numurus un e-pasta adreses);
6.3.1.4. visos pārējos jautājumos, ciktāl šajā Vienošanās nav noteikts citādi, Līdzēji piemēro attiecīgos Līguma noteikumus.
6.4. Pasūtītājs 10 (desmit) darba dienu laikā no Vienošanās spēkā stāšanās dienas organizē tikšanos ar Izpildītāju, kuras laikā tiek apspriesta turpmākā Izpildītāja sagatavota Pušu sadarbības kārtība Pakalpojuma sniegšanai, kā arī darbu izpildes laika plāns, kas iekļauj arī Vienošanās ietvaros veicamo plānoto interviju grafiku. Tikšanās laikā apspriestie jautājumi un panāktās vienošanās, tai skaitā darbu izpildes plāns, laika grafiks, noformējami rakstveidā un saskaņojami no Vienošanās noteikto atbildīgo personu puses.
6.5. Ja no Vienošanās noteikumu konteksta izriet Līdzēju pienākumi, kas turpinās pēc iepriekš minētās Vienošanās spēkā esamības termiņa, tad šādi pienākumi Līdzējiem ir saistoši līdz brīdim, kad visi ar šo Vienošanos noteiktie Līdzēju pienākumi ir pilnībā izpildīti.
6.6. Visos pārējos jautājumos, ciktāl šajā Vienošanās nav noteikts citādi, Līdzēji piemēro attiecīgā Līguma noteikumus.
6.7. Visi Vienošanās grozījumi vai papildinājumi tiek sagatavoti rakstveidā un kļūst par neatņemamu un būtisku Vienošanās sastāvdaļu tikai tad, ja par to ir panākta Līdzēju rakstiska vienošanās saskaņā ar Vienošanās un Līguma noteikumiem.
6.8. Jebkuru pretrunu gadījumā jebkuros datos, noteikumos vai nosacījumos jebkurā no Vienošanās punktiem no vienas puses un uz Vienošanās pamata veikto darbu datos, noteikumos vai nosacījumos no otras puses, noteicošā ir informācija, ko satur Vienošanās noteikumi, ja vien to neaizliedz Līgums un Līdzēji nav vienojušās citādi.
6.9. Vienošanās ar pielikumu sagatavota latviešu valodā uz 5 (piecām) lapām elektroniska dokumenta veidā un parakstīta ar drošu elektronisko parakstu un satur laika zīmogu. Līdzējiem ir pieejama abpusēji parakstīta Vienošanās elektroniskā formātā.

